Fra 2015 til 2018 har antallet vikarjobber økt kraftig fra 47.000 til 63.000, en vekst på 34 prosent. Til sammenligning var veksten i antall jobber i alle andre næringer 4 prosent i samme periode, viser en gjennomgang Statistisk sentralbyrå har utført.

Samlet sett utgjorde vikarjobbene 14 prosent av økningen i antall jobber i denne perioden.

De sysselsatte i vikarbyråene skiller seg fra sysselsatte i resten av arbeidsmarkedet på flere områder. Blant annet er rundt 70 prosent av dem menn. Til sammenligning utgjør menn litt over halvparten av de sysselsatte i andre næringer.

Andelen på korttidsopphold er også større, det vil si de som ikke bosetter seg i Norge, og innvandrere med henholdsvis 27 og 32 prosent, sammenlignet med 3 og 16 prosent i alle andre næringer.

De sysselsatte i vikarbyråene er betraktelig yngre enn i andre næringer. 48 prosent av dem er under 35 år gamle.